
A DIPLOMADOLGOZAT KÖVETELMÉNYRENDSZERE

Vidékfejlesztési MSc szak
a 2022/23-as tanévben, vagy később végző hallgatók számára

A hallgató tanulmányai során 3 diplomadolgozati konzultációs kurzust köteles teljesíteni, amelyek mintatantervben ajánlott ideje:
1. Diplomamunka-konzultáció I. – 2. félév,
2. Diplomamunka-konzultáció II. – 3. félév,
3. Diplomamunka-konzultáció III. – 4. félév.
A fenti kurzusok követelménytípusa: folyamatos számonkérés. Ez azt jelenti, hogy az esedékes diplomadolgozati tárgyból az adott félév szorgalmi időszakának végéig kell a hallgatónak jegyet szereznie. A tárgy teljesítését a vizsgaidőszakra halasztani nincs mód!

Témaválasztás szabályai
A MSc képzésben résztvevők a 3. félév szorgalmi időszakának végéig választhatnak diplomadolgozati témát. A hallgató választja a diplomadolgozat témáját, de szükséges hozzá a témavezető és a szakfelelős egyetértése is. A választható témák listája a kari honlapról letölthető. (https://ovarikar.sze.hu/diplomamunka) Lehetőség van diplomadolgozatot készíteni olyan tématerületekről is, melyeket a kari kínálat nem tartalmaz. Valamely külső intézmény témáiból is készíthető diplomadolgozat, ha az a hallgató képzési szakával kapcsolatos. A tématerület elfogadása ez esetben egy választott (befogadó) belső témavezető egyetértésével történhet.
A kiválasztott diplomadolgozat címét a konzulens aláírásával igazoltan, az erre a célra rendszeresített, s a honlapunkról (https://ovarikar.sze.hu/diplomamunka) letölthető „Diplomamunka/Diplomadolgozat témaválasztási lap” elnevezésű nyomtatványon kell leadni a konzulensnek, a megadott félév vizsgaidőszakának kezdetéig.
A témaválasztás csak akkor válik véglegessé, ha a szakfelelős azt elfogadta, és a témaválasztási lapot aláírta. A szakfelelős – az érintett tanszékek vezetőivel konzultálva – a téma és a témavezető módosítását egyaránt indítványozhatja. A téma módosítását a párhuzamosságok kiszűrése, illetve a vidékfejlesztési vonatkozások erősítése indokolhatja. A témavezető változtatására a tanszéki kapacitások és az oktatói profilok ismeretében kerülhet sor. A hallgatónak a diplomadolgozati konzultációt a 4. félév elején annál a témavezető-párosnál kell felvennie, amelyet számára a szakfelelős kijelöl.

A témaválasztás során 2022/23-as tanévtől alkalmazandó speciális szabályok:
A 2022/23-as tanévtől a témaválasztás menete annyiban módosul, hogy minden új belépő számára a szakfelelős, az érintett tanszékek vezetőivel egyetértésben társtémavezetőt jelöl ki.

Téma vagy témavezető változtatás
Ha a hallgató bármely ok miatt új témát/témavezetőt kíván választani, azt köteles a belső konzulensének bejelenteni. A honlapunkról (https://ovarikar.sze.hu/diplomamunka) letölthető „Diplomamunka/Diplomadolgozat téma és/vagy konzulens változtatási lap” elnevezésű nyomtatvány kitöltésével teheti meg, amelyet az új konzulenshez kell leadni. A bejelentőlapot aláírásával igazolnia kell az előző belső témavezetőnek is. A témavezető váltás akkor válik véglegessé, ha a szakfelelős az elfogadást aláírásával igazolta, és kijelölte az új társkonzulenst. 
Figyelem! A jelenleg érvényben lévő TVSZ szerint témavezető váltásra legkésőbb az utolsó előtti aktív félévben kerülhet sor, ugyanis a TVSZ szerint téma és/vagy témavezető váltás félévében a hallgató ZV-re nem bocsátható! 

A diplomadolgozat tartalmi és formai követelményei
A diplomadolgozat tartalmi és formai követelményeire vonatkozó előírásokat a honlapról (https://ovarikar.sze.hu/diplomamunka) letölthető dokumentum tartalmazza (Diplomadolgozat_tartalmi_formai_kovetelmeny_2023_MSc.docx). A szakok ehhez képest csak ennél szigorúbb szabályokat határozhatnak meg. A fentiek figyelembevételével a Vidékfejlesztési agrármérnök MSc szak esetében a tartalmi minimum követelmények a következők: 

	Félévek
	Kitűzött feladatok a diplomadolgozat elkészítéséhez

	1.
	A téma irodalmának feldolgozása. A bevezetés, irodalmi áttekintés, irodalomjegyzék elkészítése. A saját vizsgálat megtervezése, elkezdése.

	2.
	A saját vizsgálat lefolytatása. Az elemző munka megkezdése, adatok gyűjtése, az értékelések megkezdése. Az anyag és módszer írásos kidolgozása.

	3.
	Eredmények és értékelések, összefoglalás, a fejezetek végső megformálása. A kész diplomadolgozat időben történő leadása.



A további tartalmi és formai követelményekre vonatkozóan a fent hivatkozott dokumentum az irányadó. 

Kimeneti követelmények
A tanterv előírásai szerint az alapképzésben részt vevő végzős hallgatónak tanulmányai utolsó szorgalmi időszakának végéig kell a diplomadolgozatát elkészítenie, figyelembe véve a központilag meghatározott leadási határidőt. A diplomadolgozat leadás határideje egyetemi szinten szabályozott, amelyről a Tanulmányi csoport Neptun üzenetben értesíti az érinett hallgatókat. A leadásra vonatkozó szabályokat a honlapról (https://ovarikar.sze.hu/diplomamunka) letölthető, korábban már hivatkozott dokumentum tartalmazza (Diplomadolgozat_tartalmi_formai_kovetelmeny_2023_MSc.docx). A diplomadolgozat határidőre történő leadása a záróvizsgára bocsátás feltétele.

Az eredményesség javítását szolgáló előbírálati eljárás bevezetése
A 2022/23-as tanévtől a diplomadolgozatok minőségének javítása, a kari tehetséggondozási tevékenység támogatása és a hallgatói lemorzsolódás csökkentése érdekében új, hallgatókat segítő eljárás bevezetésére kerül sor, amely a Diplomadolgozat III. c. tárgy keretében valósul meg. Ezért a Diplomamunka-konzultáció III. c. tárgy teljesítésének követelményei az alábbiak szerint módosulnak. 
A diplomadolgozatok a félév során előbírálati eljáráson vesznek részt, ahol a szakfelelős által összehívott bizottság véleményezi a munkákat, és javaslatokat fogalmaz meg az eredményes védéshez szükséges további lépések tekintetében. 




Az előbírálat menete a következő:

1. A hallgató a szorgalmi időszak 7. hetének végéig (2025.03.23.) elektronikusan elküldi az addig elkészült diplomadolgozatát a szakfelelősnek, a mezei.katalin@sze.hu és másolatban az adminisztrációnak, a sellingne.dovigyel.katalin@sze.hu emailcímre. Amennyiben nem sikerül addigra befejezni a diplomadolgozatot, akkor a leadott anyagnak ütemtervet kell tartalmaznia a befejezés tervezett lépéseiről, figyelembe véve, hogy várhatóan a 12. hét végén le kell adni a kész diplomadolgozatot. 
2. A szakfelelős a 8. héten kiküldi a diplomadolgozatokat a bizottság tagjainak, és kijelöli a szóbeli meghallgatás időpontját a 9. hétre. (2025.03.31. 8:30 óra) Erről az érintetteket értesíti.
3. A 9. héten a bizottság szóbeli meghallgatást tart, ahol a hallgatónak létszámtól függően, max. 10 percben be kell mutatnia az elkészült dolgozatát, és a befejezéshez szükséges tervezett lépéseket. A szóbeli meghallgatásra bocsátás előfeltétele, hogy a hallgató témavezetőjének igazolnia kell, hogy az adott félévben minimum két alkalommal konzultációt folytatott a hallgatóval. Az igazolás hiányában a hallgató elővédésre nem bocsátható! 
4. A bizottság az eredményes védés érdekében javaslatokat tesz a továbbfejlesztés irányairól. Amennyiben a bizottság szükségesnek látja, eltanácsolhatja a hallgatót a dolgozat adott félévben történő benyújtásától.  
5. Amennyiben a hallgató az előbírálatra dolgozatot nem nyújt be és/vagy a szóbeli meghallgatáson nem jelenik meg, úgy az adott félévben sem a Diplomamunka-konzultáció III., sem a Záróvizsga felkészítő tárgyra aláírást nem kaphat. 
6. Indokolt esetben (pl.: tartós betegség stb.) a szakfelelős egyéni időpontot adhat szóbeli meghallgatásra.



Mosonmagyaróvár, 2025. február 06.



Dr. Mezei Katalin, sk.
szakfelelős, egyetemi docens

